เครดิตไทยจ่อใกล้จังก์บอนด์
ไทยเสี่ยงถูกลดเครดิตหลังเหตุรุนแรงทางการเมือง ทริสเรทติ้งชี้ตราสารการเงินอาจถึงขั้นจังก์บอนด์
13 เม.ย. 2553

ไทยเสี่ยงถูกลดเครดิตหลังเหตุรุนแรงทางการเมือง ทริสเรทติ้งชี้ตราสารการเงินอาจถึงขั้นจังก์บอนด์
นายสันติ กีระนันทน์ กรรมการผู้จัดการ บริษัท ทริสเรทติ้ง กล่าวว่า เหตุการณ์นองเลือดเมื่อวันหยุดที่ผ่านมาทำให้ประเทศไทยสุ่มเสี่ยงที่จะถูกลดอันดับเครดิตลง ซึ่งสถาบันจัดอันดับชั้นนำของโลก มูดี้ส์ อินเวสเตอร์ เซอร์วิส จะเข้ามาประเมินในเดือน พ.ค.นี้ และก่อนหน้านี้มีมุมมองไทยเป็นลบอยู่แล้ว
“ตอนนี้อันดับเครดิตของไทยที่มูดี้ส์ให้อยู่ที่ระดับ BBB+ ซึ่งหากถูกลดลงอีก 1 ขั้นเหลือ BBB ก็เท่ากับขั้นสุดท้ายของอันดับที่ลงทุนได้ หรืออินเวสต์เมนต์เกรด ซึ่งเป็นเรื่องที่ไม่น่ายินดี” นายสันติ กล่าว
ทั้งนี้กรณีอันดับเครดิตของไทยเหลือ BBB และหากมีเหตุผลใหม่ที่ทำให้ถูกลดความน่าเชื่อถือลงอีกขั้นหนึ่งก็จะเหลือเกรดลงทุนไม่ได้ ซึ่งตราสารการเงินที่ออกภายใต้อันดับเครดิตนั้นถูกเรียกว่า “จังก์บอนด์” 
นายเอกนิติ นิติทัณฑ์ประภาศ ผู้อำนวยการสำนักนโยบายเศรษฐกิจมหภาค สำนักงานเศรษฐกิจการคลัง (สศค.) และโฆษกกระทรวงการคลัง เปิดเผยว่า มูดี้ส์จะเข้ามาประเมินเศรษฐกิจไทยประจำปีในกลางเดือน พ.ค.นี้ หากประเมินเครดิตไทยลดลง ย่อมมีผลกระทบในวงกว้างอย่างแน่นอน ซึ่งต้องรีบแก้ปัญหาที่เกิดขึ้น นอกจากนี้ยังมีอีกหลายสถาบันที่จะเข้ามาทบทวนเครดิตประเทศเช่นกัน ซึ่งยอมรับว่าตอนนี้ความเสี่ยงของประเทศสูงขึ้น
นายวินเซนต์ โฮ ผู้ช่วยผู้อำนวยการฝ่ายอันดับเครดิตประเทศในเอเชียของฟิทช์ เรทติ้งส์ คาดว่าสถานะการคลังสาธารณะของประเทศไทยจะย่ำแย่ลง เมื่อพิจารณาจากความไม่แน่นอนทางการเมืองที่เพิ่มขึ้น จึงวิตกอย่างมากเกี่ยวกับอันดับความน่าเชื่อถือของตราสารหนี้สกุลเงินบาทของไทย แต่เร็วเกินไปที่จะระบุว่าฟิทช์จะเปลี่ยนแปลงเครดิต
“กองทัพไม่ประสบความสำเร็จในการสลายกลุ่มผู้ชุมนุม ซึ่งหมายความว่าสถานการณ์นี้จะยืดเยื้อกว่าที่เราคาดไว้ จึงกังวลว่ากระแสเงินทุนไหลเข้าจะมีเข้ามาอีกหรือไม่หลังเกิดเหตุปะทะกัน และการขึ้นอัตราดอกเบี้ยนโยบายก็อาจจะถูกชะลอออกไปก่อน ถ้าเหตุการณ์ทางการเมืองเป็นอุปสรรคต่อการฟื้นตัวทางเศรษฐกิจ” 
ส่วนนักวิเคราะห์ของสแตนดาร์ด แอนด์ พัวร์ หรือ เอส แอนด์ พี นายคิมเองตัน กล่าวว่า ความไร้เสถียรภาพทางการเมืองจะเป็นสัญญาณที่ไม่ดีนักสำหรับอันดับความน่าเชื่อถือของไทย แต่จนถึงขณะนี้ยังไม่เห็นว่าการลงทุนโดยตรงของต่างประเทศจะลดลงอย่างมาก อย่างไรก็ตาม ความตึงเครียดทางการเมือง และอาจส่งผลไปถึงด้านอื่นๆ จนกระทบต่อการลงทุนในระยะยาว